**ዓይንና ዝተዓዘቦ ንንገር፡**

 ኣብ ሃገርና ቡዙሕ ስርሓት ግን ከኣ ብዘገምታዊ ፍጥነት ዝሰላሰሉ ዘለዉ ንመጻኢ ብሩህ መጻኢ ዝሕብሩ ኣበየ ዞባታት ክዕመሙ ትርኢ። ስለምንታይ ዘገምታዊ ፍጥነት ንዝብል ሕቶ ብዙሓት ረቋሒታት ክዓግቱና ዘይክእሉ ግን ዘደናጉዩና ዘቤታውያንን ግዳማውያንን ተጻብኦታት ከም ዘለዉ ርዱእ’ዩ። ጻዕሪ መንግስትን ህዝብን ስለ ዝተወሃሃደ እቲ ጉዕዞ ህንጸት ሃገር ኣይተዓንቀፈን። ሞጎስ ንኹሎም ነቶም ኣብቲ ወፍርታት ጉልበቶም፡ ፍልጠቶም፡ ግዚኣኦም ዘፍስሱ ዘለዉ ሰራዊት፥ ኣገልግሎት፥ ገዳይም ሃርበኛታትን ህዝብን፡፡ ሃገርና ኤርትራ ሎሚ ዘይከሓድ ሓያል መድረኽ ምእንቲ ብሩህ መጻእን ጥጡሕ ባይታ ንዝመጽእ ወሎዶን ተሕልፍ ከምዘላ ማንም ዝኽሕዶ ሰብ ኣሎ ኢለ ኣይሓስብን። ኣብ ከምዚ ዝኣመሰለ መድረኽ እቶም ዓበይቲ ዓወታት ከይተዘርበሎም ግን እቶም ናኣሽቱ ብቐሊሉ ህዝቢ ኣብ ዘዝነብረሉ ከተማታት ክእርሞም ዝግባእ ከም ናይ መንግስቲ ጉድለት ጌሩ ክሓምን ከማርርን ትሰምዕ። ዝምልከቶ ኣካል’ውን ካብ ሕሜት ነጻዩ ክበሃል ኣይከኣልን እንተድኣ ህዝባዊ ሕጊ ኣብ ምትግባር ስልጣኑ ዘይተጠቒሙ።

 ህዝቢ ኤርትራ ብስነ-ስርዓቱን ኣብ ሕጊ ዘለዎ ኣክብሮትን ሙእዙዙነትን ነጋሪ ኣየድልዮን ኢና ንብል። ዝሓለፈ ታሪኽና እንተሪኢና ሓቂ’ዩ ከምኡ እዩ ኔሩ። ሕግን ስነስርዓትን ማዓልታዊ እንተዘይሓሊኻዮ እትብሎን እትርእዮን ዘይክሰማምዑ ይኽእሉ እዮም። ነቶም መገዶም ዘይሓዙ ኮይኖም ዝስምዑኻ ጌጋታት ክትነቕፎም ዘይኮነስ ክእረሙ ትዕዝብትኻ ምግላጽ ሓደ ካብቲ ዜጋ ክገብሮ ዘለዎ ሓላፍነት ኮይኑ ይስማዓኒ። ከም ኤርትራውያን ኣብ ነንነብረሉ ስፍራታት ዘይቅኑዕ ኮይኑ ዝተሰማዓና ክንዛረበሉ ግደታ ኣሎና። መንግስቲ ይነግር ህዝቢ የተግብር። ሎሚ ብዛዕባ ህዝባዊ መጎዓዝያታት ብፍላይ ኣብ ከተማታት ዘለኒ ትዕዝብቲ እየ ከካፍል። ኮምኡ’ውን ኣጋር።

1. ኣውቶብሳት ከተማ፥ ዘይከሓድ ነገር እንተሎ ሎሚ ከተማታትና ብስፍሓት ይኹን ብዝሒ ነበርተን ኣዝዩ ዓብዩ እዩ። ቀደም ካብ ቸንትሮ ንጎዳይፍ ብእግሪ ተጓዒዝካ ይመሃር ኔሩ። ሎሚ ግን ይርሓቕ ይቕረብ ንቤት ትምህርቱ ብእግሩ ዝጎዓ ተመሃራይ ዳርጋ የለን ክበሃል ይከኣል ምስዚ ኩሉ ብዝሒ ቤት ትምህርትታት። ሰራሕተኛ ብሓፈሽኡ ህዝቢ። እተን ዘለዋ ብዝሒ ኣውቶቡሳት ውሑዳትየን ክበሃል ኣይከኣልን። ቡዙሕ ተሳፋራይ ስለ ዘሎ ካብቲ ክጽዕንኦ ዝግብኤን ክሳብ ማዕጾኤን ብሓይሊ ዝዕጾ ተሰጉደን ይኸዳ። (1) ንድሕነት (2) ብዓይኒ ጥዕና ክስዕቦ ዝኽእል ሳዕበን ሸለል ኢልካ ዝርኤ ኣይኮነን።
2. ብሽግለታታት፥ ካብ ቁጽሪ መካይን ንላዕሊ ዝተዓጻጸፈ ብዝሒ ኣለወን። ኣገልግሎተን ዝምስገን እዩ። ከስዕብኦ ዝኽእላ ሓደጋ ግን ሸለል ኢልካ ዝሕለፍ ኣይኮነን። ማኪናን ብሽግለታን ሕጊ ክህልወን ኣልለዎ። ቀደም ብሽግለታ ብዘይ መብራህትን ፍረኖን ኣብ ገለ እዋን ታርጋ (መለለዪ ቁጽሪ) ዘይብለን ክንቀሳቐሳ ብሕጊ ክልኩል ኔሩ። እንተተረኺበን ዘየዳግም መቕጻዕቲ ይወሃበን ኔሩ። ሎሚ መብራህቲ ዘለዋ ሉጓም(ፍረኖ) ብስርዓት ዝሰርሕ ክትረክብ ኣጸጋሚ እዩ። ብፍላይ ኣብ ግዜ ጸልማት ንሓደጋ ዝዕድማ ኮይነን ንረኽበን።
3. ህዝቢ ማርሻበደ ወይ ዝብራ መሳገሪ ገዲፉ ምስ መካይንን ብሽግለታታትን ክጎዓዝ ሓደገኛ ኣብ ርእሲ ምዃኑ ጸረ ስልጣነ። እዚ ጉቡእ መስመሩ ንምሓዝ ስራሕ መንግስቲ ኣይኮነነ፥ ዕማም ህዝቢ እዩ። ድሕነት ህዝቢ ዝለዓለ ቱኽረት ዘድልዮ ከም ምዃኑ መጠን ነፍሲ ወከፍ ዜጋ ንድሕነቱን ድሕነት ካልኦትን ክሕሉ ይግባእ። ዝምልከቶ ኣካል ብጉዳይ በጎዓዓዝያታትን ብሽግለታታትን ቁኑዕ መኣዝን ከትሕዞ ከም ሃገራዊ መጠተን ርእይቶይ (ትዕዝብተይ) ከበርክት ሓበን ይስምዓኒ።

ነባሪ ዝኽሪ ንሰማእታትና ዓወት ንሓፋሽ ገብርንጉስ መስመር መጋቢት 15,2018.